
Циљеви часа:   

– усвајање знања о словенској митологији;
– осамостаљивање ученика у писању сажетка (резимеа);
– побољшавање технике проналажења и издвајања основних информација у тексту;
– усавршавање читања и разумевања прочитаног;
– осамостаљивање ученика у изношењу закључака засновним на аргументима из текста;
– упућивање ученика на сарадничко и вршњачко учење;
– оснаживање ученика у јавном говору и самосталном излагању.
Исходи часа:   
На крају часа ученик ће бити у стању да: 
– сачини сажетак (резиме) текста;
– јасном и целовитом реченицом искаже своје закључке позивајући се на текст;

– пронађе тражене податке у тексту; 
– самостално изнесе/презентује податке до којих је дошао; 
– активно слуша и сарађује у оквиру групе.
Активности наставника:

– проналази и припрема текстове за рад на часу;
– осмишљава задатке и припрема материјал за групе;
– даје инструкције у току рада група;
– прати излагање група;
– поставља питања и потпитања неопходна за ток часа;
– упућује ученике на друге изворе;
– даје упутсва за пројектну активност која произилази из садржаја овог часа; 

– сачињава сценарио часа. 

Активности ученика: 
– активно слушају и поштују правила рада у групи; 
– одговарају на питања наставника (у уводном делу, у току рада у групама...);

– сачињавају сажетак текста;

– проналази тражене податке у тексту;  
– примењују аналитичко-синтетичке логичке методе у тумачењу текста;

– међусобно сарађују, упоређују и размењују информације приликом рада у групи;

– међусобно сарађују и усаглашавају коначну форму текста коју група излаже; 
– решавају кратак квиз из словенске митологије; 

– усвајају информације у вези са пројектним задатком. 
Међупредметне компетенције које се развијају на часу: 

– Комуникација (уме јасно да се изрази у складу са потребама и карактеристикама ситуације, поштујући ограничења у погледу дужине и намене; уме да слуша излагање саговорника до краја и без упадица)

– Сарадња (активно и конструктивно учествује у раду групе; процењује свој рад и рад чланова групе доприноси заједничком резултату и уме да представи резултате рада) 
– Компетенција за учење (самостално и у сарадњи са другима истражује, упоређује и повезује нова знања) 

– Естетичка компетенција (упознаје и разуме културу сопствене и других заједница)

– Рад са подацима и информацијама (селектује и обрађује податке у тексту; чита, тумачи и изводи закључак на основу пронађених података) 

Напомене важне за реализацију часа:

– Час се може реализовати као двочас у трајању од 90 минута или као два одвојена школска часа обрада, при чему ће индивидуални део задатака у групи ученици урадити као домаћи задатак.  

– Подела ученика у групе извршена је на претходном часу како би се уштедело време на часу обраде.

Истраживачки задатак:

Ученицима дати упутства за самостално креирање сажетка текста. Ова упутства се налазе у прилогу. На основу тих сажетака, упоређујући их и дискутујући о њима, ученици у оквиру групе разрађују лик једног божанства из словенске митологије и спремају излагање у вези са њим. У току часа, у реалном времену, раде, прво индивидуално, а потом и на нивоу групе, задатак који се односи на читање и разумевање текста и проналажење тражених информација.  
                                                           СТРУКТУРА ЧАСА 
	1. 
	Наставница даје основна упутства о начину рада на овом часу; информације о тексту и аутору и чита уводни део књиге инспирисане словенском митологијом

	2.
	У фронталном облику рада ученици обнављају шта је мит/митологија, ко су Словени


	3. 
	Подела задужења по групама и давање инструкција за рад група 



	4. 
	Рад у групама ученика


	5.
	Индивидуални задатак у вези са читањем и разумевањем



	6.
	Размењивање  резултата индивидуалног рада, дискусија и усаглашавање одговора


	5. 
	Излагање рада група 



	6. 
	Сумирање рада група (евалуација) – кратак квиз у вези са обрађеним текстовима из словенске митологије

	7.
	Инструкције и упутства за пројектни задатак који следи након овог часа и траје наредних 10 дана


Уводни део часа:

1. Наставница даје основна упутства о начину рада на овом часу и информације о делу које ћемо радити. (Збирка прича „Каљави коњ“ савремене књижевнице Весне Алексић, инспирисана је словенском митологијом. Ова збирка је у лектири и програму од пре две године и нема је довољно ни у школским ни у градским библиотекама. Да би ученицима била доступнија у ширем обиму од изабраног текста у читанци, наставница се одлучила да прекуца и одштампа радни материјал  за овај час. То су приче о још четири словенска божанства: Сварогу, Стрибогу, Перуну и Живи. Прича о богињи Лади налази се у читанци.) 
2. У фронталном облику рада, кроз разговор са ученицима, обнављају се значења појмова мит/митологија. (мит – измишљена прича о настанку света и људи; митологија – скуп свих митова једне културе). Остварује се корелација са наставом историје и географије кроз обнављање ко су Словени и који данашњи народи имају словенско порекло. 

(Словени су група индоевропских народа, сродна по језику и култури, која је живела у својој прапостојбини, иза планине Карпати, између река Дњепра на истоку и Одре на западу. Та пространа низија била је шумовита, местимично мочварна, погодна за лов, земљорадњу и сточарство. Словени су између 5. и 7. века почели да се селе у правцу североистока, запада и југа. Много је могућих разлога за ову сеобу: можда су пошли у потрагу за пространијим, плоднијим ораницама, или су циљали на Византију (која је мамила све варваре), или су их, можда, јачи од њих натерали да се селе.) 
3. Наставница прочита део из ауторкиног увода у коме се реферира на наведена знања. Записујемо реч КАЖА као словенску реч за митску причу.
Главни део часа:

4. Подела задужења по групама и давање инструкција за рад група. 
Инструкције за рад група: 

Групе су формиране на претходном часу. На претходном часу су ученици добили задужење (текст о једном од словенских богова) и индивидуални задатак да на основу текста напишу сажетак према упутству (у прилогу). У оквиру групе имају 15 минута да међусобно продискутују о својим сажецима и да на паноу испишу основне тезе. У дискусији треба и да се договоре како ће презентовати основне податке о свом богу. У четири групе налазе се ученици који раде по индивидуализацији или ИОП-у 2. За њих су формирани посебни задаци у оквиру група. У овој фази рада, они треба да пажљиво слушају шта су остали чланови урадили.
5. Рад у групама
6. Након првог задатка у групи, ученици добијају нове задатке. Имају задатак да поново, свако за себе, прочита текст и да одговори на нову групу питања која се односи на читање и разумевање текста. За овај задатак имају 20 минута. Потом добијају нови задатак за рад у групи: да упореде своје одговоре и поделе улоге како ће их презентовати другима. У овој фази рада, ученици са подршком имају следећа задужења: 

– Данијела: На посебном папиру треба да препише штампаним словима ћирилице три кључне речи које су њени другови везали за богињу Ладу. 

– Лазар: Има задатак да на основу излагања својих другова у групи на паноу направи илустрацију која је у вези са садржајем текста и богињом Живом. 

– Махаило: Има задатак да на основу излгеда бога Стрибога замисли и опише како би направио његову анимацију у видео-игри: које боје би доминирале у том приказу, шта би тај бог радио, шта би се догађало или чуло као звучни ефекат. 
– Иван: Има задатак да у оквиру презентације прочита наглас питање и одреди кључне речи које се односе на бога Перуна. 

Завршни део часа.

7. Излагање група
Свака група приказује пано са основним тезама о богу о којем су читали; према свом договору излажу свој сажетак (основне информације) и пронађене информације из текста и на основу њих изнете закључке о веровањима и обичајима Старих Словена које су они везивали за своје богове. (највише 25 минута)
8. Сумирање рада група (евалуација)

Након завршених презентација, ученици добијају нови индивиуални задатак – кратак квиз који проверава најосновније информације о словенским боговима, које су чули током презентација група. За овај задатак имају 5-7 минута. Након тог времена, наставница на презентацији показује тачна решења, а ученици сами вреднују тачност својих одговора. Након тога, на нивоу група пријављују колико су питања погрешили. Заједнички процењујемо колико смо задовољни оним што смо чули и научили на овом часу. 
9. Пројектни задатак: 

Ученици у оквиру група добијају нови задатак. Треба да издвоје надлежности свог словенског бога и да их повежу и пронађу богове у грчкој/римској митологији који би одговарали истим тим задужењима. Наставница их упућује да од наставнице историје затраже имена богова из грчке митологије који покривају и штите исте области као обрађени словенски богови и која ће им дати даља упутства где да пронађу још информација о изгледу и особинама тих грчких богова. 
Потом на нивоу групе треба да осмисле пано или ПП презентацију са основним информацијам о имену, изгледу и надлежности словенског бога кога су радили и њима одговарајућих богова у грчкој митологији. За овај задатак имају рок од 10 дана. Нове презентације биће представљне на последњем часу српског језика и књижевности у овом полугодишту. 
ПРИЛОЗИ ЗА РАД ГРУПА
Прилог 1: Смернице за израду сажетка
Пажљиво прочитај „Причу о богу Сварогу“. У неколико јасних и граматички исправних реченица направи САЖЕТАК текста. САЖЕТАК (резиме) представља у најкраћим цртама изложен садржај неког чланка, књиге, филма и слично. Твој сажетак треба да садржи одговор на следећа питања у вези са богом Сварогом:

- име (како је настало име овог бога и шта оно значи);

- изглед (како су наши преци замишљали овог бога);

- надлежност (шта ради, ствара, о чему брине и шта штити овај бог);

- време (месец за који се везује овај бог; која су словенска имена за тај месец).
Пажљиво прочитај „Причу о богу Стрибогу“. У неколико јасних и граматички исправних реченица направи САЖЕТАК текста. САЖЕТАК (резиме) представља у најкраћим цртама изложен садржај неког чланка, књиге, филма и слично. Твој сажетак треба да садржи одговор на следећа питања у вези са богом Стрибогом:

- име (шта на словенском језику значи његово име; које је његово друго име);

- изглед (како су наши преци замишљали овог бога);

- надлежност (шта ради, о чему брине и шта штити овај бог);

- време (месец за који се везује овај бог).
Пажљиво прочитај „Причу о богињи Лади“. У неколико јасних и граматички исправних реченица направи САЖЕТАК текста. САЖЕТАК (резиме) представља у најкраћим цртама изложен садржај неког чланка, књиге, филма и слично. Твој сажетак треба да садржи одговор на следећа питања у вези са богињом Ладом:

- изглед (како су наши преци замишљали ову богињу);

- надлежност (шта ради, о чему брине и шта штити ова богиња);

- време (месец за који се везује ова богиња и коју су слику наши преци везивали за тај месец; како су наши преци још звали тај месец у години).
Пажљиво прочитај „Причу о богу Перуну“. У неколико јасних и граматички исправних реченица направи САЖЕТАК текста. САЖЕТАК (резиме) представља у најкраћим цртама изложен садржај неког чланка, књиге, филма и слично. Твој сажетак треба да садржи одговор на следећа питања у вези са богом Перуном:

- име (како је настало име овог бога и шта оно значи);

- изглед (како су наши преци замишљали овог бога);

- надлежност (шта ради,  о чему брине и шта штити овај бог);

- време (месец за који се везује овај бог; која су словенска имена за тај месец и како су наши преци живели у том месецу у години).
Пажљиво прочитај „Причу о богињи Живи“. У неколико јасних и граматички исправних реченица направи САЖЕТАК текста. САЖЕТАК (резиме) представља у најкраћим цртама изложен садржај неког чланка, књиге, филма и слично. Твој сажетак треба да садржи одговор на следећа питањ у вези са богињом Живом:

- име (како је настало име ове богиње);

- изглед (како су наши преци замишљали ову богињу);

- надлежност (шта ради, о чему брине и шта штити ова богиња);

- време (месец за који се везује ова богиња; које је словенско име за тај месец и како су наши преци живели/шта су радили у том месецу у години).
Прилог 2: Питања за проверу разумевања прочитаног
Поново, пажљиво, прочитај „Причу о богу Сварогу“ и одговори на питања у вези са тектом. 

1. Подвуци у следећем низу ТРИ  кључне речи које се односе на бога Сварога:

РЕКА,

КОВАЧ,
ЖИТО,
ОЛУЈА,
ЈАНУАР,
ПРАОТАЦ,
СМРТ  

2. На основу текста, у једној реченици, објасни у чему је разлика у настанку грчких и словенских богова.  
______________________________________________________________________________________
3. Подвуци у тексту део текста који говори о особинама наших предака и спреми се да га прочиташ. 

4. Одговори, на основу текста, да ли су следеће тврдње тачне или нетачне: 

а) Стари Словени су сматрали да је уторак дан када људима све иде од руке. _______

б) Наука сматра да су Стари Словени први смислили и користили слова. ________

в) Стари Словени верују да је Сварог створио прва слова у кори дрвета. ________

г) Крилати коњ, орао, јабука су неки од начина на који су Стари Словени представљали Сунце. ___

5. На основу текста образложи тврдњу да је Сварог имао највећи углед и ауторитет међу боговима Старих Словена и да су га наши преци највише поштовали.

6. На основу текста, повежи данашње хришћанске празнике Бадњи дан и Божић са некадашњим богом Сварогом. 
Поново, пажљиво, прочитај „Причу о богу Стрибогу“ и одговори на питања у вези са тектом. 
1. Подвуци у следећем низу ТРИ  кључне речи које се односе на бога Стрибога:

ВОДА,         ВЕТАР,        СУНЦЕ,       СУДИЈА,       ИСТИНА,       ПОТОМСТВО (ДЕЦА)
2. На основу текста, у једној реченици објасни како су Стари Словени замишљали ветар који зовемо кошава. Подвуци у тексту део текста који говори у којим су крајевима живели Стари Словени и спреми се да га прочиташ. 

3. Одговори, на основу текста, да ли су следеће тврдње тачне или нетачне: 

а) Стари Словени су сматрали да им але нападају и уништавају летину (усеве). _______

б) Стрибог је био заљубљен у богињу Весну. ________

в)  Алахуке су зимски ветрови.________

г) Развигор, Лахор и Кошава су деца бога Стрибога. ___

4. На основу текста наведи два разлога зашто наши преци нису волели алахуке. 

5. На основу текста закључи зашто је Стрибогово друго име било ЧИСЛИБОГ и образложи свој закључак.

Поново, пажљиво, прочитај „Причу о богињи Лади“ и одговори на питања у вези са тектом. 
1. Подвуци у следећем низу ТРИ  кључне речи које се односе на богињу Ладу:

ПРОЛЕЋЕ,    СЕТВА,
ЗВЕЗДАНО НЕБО,     ЗРЕЛО  ЖИТО,    ЛЕД,     ЛЕТО 

2. На основу текста, у једној реченици објасни како се зове игра у част богиње Ладе, како и ко је игра.
3. Подвуци у тексту део текста који се односи на свадбени обичај који се доводи у везу са богињом Ладом  и спреми се да га прочиташ. 

4. Одговори, на основу текста, да ли су следеће тврдње тачне или нетачне: 

а) Змај је зло и негaтивно митско биће код Старих Словена. _______

б) Змајеви су алергични на мирис босиока и мелисе. ________

в) Песме у част богиње Ладе певају се само у јулу. _______

г) Стари Словени су веровали да је Месец Сунчев брат. ________

5. У тексту о богињи Лади крије се једна руска загонетка. Прочитај је, објасни њено решење и одговори како су Стари Словени замишљали небо. 
6. На основу текста закључи зашто се у тексту о богињи Лади помињу змајеви и але и у неколико реченица образложи свој одговор. 

Поново, пажљиво, прочитај „Причу о богу Перуну“ и одговори на питања у вези са тектом. 
1. Подвуци у следећем низу ТРИ  кључне речи које се односе на бога Перуна:

ХРАСТ,      ОРАО,     МОРЕ,    МУЊЕ,   ПЛАНИНЕ,   ПЕРУНИКА 

2. На основу текста, у једној реченици објасни како је бог Перун стекао свог најбољег друга.
3. Подвуци у тексту део текста који се на то како су Стaри Словени замишљали космички поредак  и спреми се да га прочиташ. 

4. Одговори, на основу текста, да ли су следеће тврдње тачне или нетачне: 

а) Када се закуну у бога Перуна, Стри Словени су могли некажњено да лажу. _______

б) Перун је био један од врховних богова Старих Словена. ________

в) Перун се возио ватреним кочијама по горњем небу.  _______

г) Перуника, биљка која се везује за бога Перуна, има модроплави цвет.  ________

5. На основу текста закључи зашто су наши преци избегавали ноћне шетње, а нарочито раскршћа, и образложи свој одговор. 
6. На основу текста закључи зашто се у тексту о богу Перуну помиње храст  и у неколико реченица образложи свој одговор. 

Поново, пажљиво, прочитај „Причу о богињи Живи“ и одговори на питања у вези са тектом. 
1. Подвуци у следећем низу ТРИ  кључне речи које се односе на богињу Живу:

СЛАВЉЕ,
ШУМА,
ЗИМА,
ПЧЕЛЕ,
МЕСЕЧИНА,

ИЗВОРИ

2. На основу текста, у једној реченици објасни у каквој су вези данашње здравице са богињом Живом.

3. Подвуци у тексту део текста који се односи на обичаје приликом рођења детета који су посвећени богињи Живи и спреми се да га прочиташ. 

4. Одговори, на основу текста, да ли су следеће тврдње тачне или нетачне: 

а) Богиња Жива је научила људе да сеју и жању. _______

б) Сви пољски послови наших предaка на крају су се претварали у славље. ________

в) Бог Световид је хтео да украде лепу и густу косу богиње Живе.   _______

г) Богиња Жива је имала моћ да пресуђује и кажњава људе.________

5. На основу текста наведи два разлога зашто су се наши преци богињи Живи молили у винограду.

6. На основу текста закључи зашто се у тексту о богињи Живи помиње петао и у неколико реченица образложи свој одговор.
Прилог 3: Kвиз 
На основу свега што сте пажљиво слушали и запамтили, одговорите на следећа питања: 
1. Праотац, створитељ васионе, целог света и свих словенских богова је: 

а) Перун 

б) Стрибог 

в) Сварог 

2. Числибог је друго име:

а) бога Сварога
б) бога Стрибога 
в) бога Перуна 

3. Назив КРАЉИЦЕ односи се на песме у част:

а) богиње Ладе
б) богиње Живе 
в) бога Перуна



4. Птица Брзолетица је верни пратилац: 

а) бога Сварога 
б) богиње Ладе
в) бога Перуна

5. Ватреним кочијама, муњама и громовима управљао је: 

а) бог Стрибог
б) бог Перун 

в) бог Сварог

6. Петао је жртвован у част: 

а) бога Перуна 
б) богиње Живе 
в) богиње Ладе 

7. Стари Словени су се у винограду молили:

а) богу Стрибогу
б) богу Перуну 
в) богињи Живи

